गाजा सिटी: इजराइल आरो पिलिस्ताइन्नि गेजेराव सोमजिनाय दावहानि थासारिया गिथावनासिनै गोख्रोंनिफ्राय गोख्रोंसिन जालांनो हमदों। जेराव दासिमाव फारनैबो हादरानो गिदिर खहा आरो नोगोरारिफोरनि जिउ गोमानाय थासारिजों मोगा मोगि जानो गोनां जादों। खौरां मोन्नाय बायदिब्ला पिलिस्ताइना इजराइलनि सायाव 130 निबो बारा रकेट बेरफ्रुहोना गाग्लोबनायनि उनावनो फिन जाथाय महरै बुधबारखालि पिलिस्ताइन्नि गाजा नोगोराव बिरग्रा दिङाजों गाग्लोबो। इजराइलनि बे गाग्लोबनायाव उदखारि हान्जा हामासनि गाजा नोगोरनि कामाण्डारनि जिउ खहा जायो। मोनसे खेंफोरथिनि गेजेरजों हामासा फोरमायदोंदि, सान्नैनिफ्राय गाजायाव सोलिनाय बे दावहायाव बसेम इच्सा मुंनि सासे हामास कामाण्डारजों लोगोसे माखासे सोद्रोमाफोरनिबो जिउ गोमादों होन्नानै हामासा रोखा खालामदों। बेनि सिगां इजराइलनि इन्टारनेल इन्टेलिजेन्स एजेन्चि (Internal Intelligence Agency) आ बुंदोंदि बिरग्रा दिङाजों गाग्लोबनायाव इच्साजों लोगोसे हामासनि माखासे उदखारिफोरा जिउ गोमानो गोनां जादों। खौरां मोन्नाय बायदिब्ला इजराइलनि गाग्लोबनायाव जिउ गोमानाय पिलिस्ताइन्नि सुबुंफोरनि अन्जिमाया दासिमाव 43 जाबाय। बेनिनो गेजेराव सा 13 जना गथ’साफोर आरो सा 3 हिन्जावफोर दंफायो। लोगोसे जखम जानायनि अनजिमाया सा 300 नि खाथियाव सौहैबाय।